CELEX: 
Language: da
Date: 2021-04-21 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) nr. 231/2013 for så vidt angår bæredygtighedsrisici og bæredygtighedsfaktorer, der skal tages hensyn til af forvaltere af alternative investeringsfonde

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Denne forordning indgår i et bredere initiativ, som Kommissionen har taget vedrørende bæredygtig udvikling. Det danner grundlag for en EU-ramme, som sætter bæredygtighedshensyn i centrum for det finansielle system til støtte for omstillingen af Europas økonomi til et grønnere, mere modstandsdygtigt og cirkulært system i overensstemmelse med målene i den europæiske grønne pagt
                  1
               .
            
            
               Efter vedtagelsen af Parisaftalen fra 2016 om klimaændringer og FN's 2030-dagsorden for bæredygtige udviklingsmål (verdensmålene) bebudede Kommissionen i handlingsplanen for finansiering af bæredygtig vækst
                  2
               , at den agtede at præcisere integrationen af bæredygtighed i de såkaldte tillidsforpligtelser i den sektorspecifikke lovgivning. I meddelelsen om den europæiske grønne pagt bekræftes det, at der er behov for langsigtede signaler, således at finansielle midler og kapital rettes mod grønne investeringer, og strandede aktiver undgås. Denne delegerede forordning vil bidrage til dette specifikke mål.
            
            
               Delegeret forordning (EU) nr. 231/2013
                  3
                supplerer direktiv 2011/61/EU
                  4
                ved yderligere præcisering af bl.a. vilkår for drift, herunder regler om due diligence (fornøden omhu) eller identifikation af, hvilke typer interessekonflikter der er relevante for forvaltere af alternative investeringsfonde (FAIF'er).
            
            
               Nærværende forordning er baseret på en endelig rapport om teknisk rådgivning
                  5
                fra Den Europæiske Værdipapir- og Markedstilsynsmyndighed (ESMA). I den tekniske rådgivning konkluderes det, at der er behov for yderligere præciseringer med hensyn til integrationen af bæredygtighedsrisici og bæredygtighedsfaktorer i forordning (EU) nr. 231/2013, og der peges på specifikke bestemmelser i denne henseende. 
            
            
               Denne forordning præciserer den nuværende forpligtelse for FAIF'er til at integrere bæredygtighedsrisici. Præciseringen indfører ikke en rangordning mellem forskellige risici. Denne forordning præciserer også nogle af konsekvenserne af forordningen om bæredygtighedsrelaterede oplysninger i sektoren for finansielle tjenesteydelser, nemlig hvor FAIF'er offentliggør oplysninger om hensyntagen til negative indvirkninger på bæredygtigheden.
            
            
               Denne forordning og andre sektorspecifikke delegerede retsakter, der tilpasser bestemmelser om tillidsforpligtelser og egnethedstest, indebærer en yderligere styrkelse af forordningen om bæredygtighedsrelaterede oplysninger i sektoren for finansielle tjenesteydelser
                  6
               , forordningen om EU-benchmarks for klimaovergangen, Paristilpassede EU-benchmarks og bæredygtighedsrelaterede oplysninger om benchmarks
                  7
                og forordningen om EU-taksonomien for bæredygtige aktiviteter
                  8
               . Disse bestemmelser integrerer bæredygtighedshensyn i investerings-, rådgivnings- og oplysningsprocesserne på en ensartet måde på tværs af sektorer. De forankrer miljømæssige, sociale og ledelsesmæssige hensyn (bæredygtighed) i kernen i det finansielle system for at hjælpe med til at omdanne Europas økonomi til et grønnere, kulstoffattigt, mere modstandsdygtigt, ressourceeffektivt og cirkulært system.
            
            
               2.HØRINGER FORUD FOR RETSAKTENS VEDTAGELSE
            
            
               Den 24. juli 2018 anmodede Kommissionen ESMA om teknisk rådgivning om mulige ændringer af delegerede retsakter, der skal vedtages i henhold til direktiv 2011/61/EU, med hensyn til integration af bæredygtighedsrisici og bæredygtighedsfaktorer.
            
            
               ESMA offentliggjorde sin endelige rapport med teknisk rådgivning til Kommissionen den 30. april 2019. I forbindelse med rådgivningen var der taget højde for de synspunkter, som interessenterne havde givet udtryk for under den offentlige høring i perioden mellem den 19. december 2018 og den 19. februar 2019. Den omfatter en cost-benefit-analyse. Desuden gennemførte ESMA en åben offentlig høring den 4. februar 2019 for at indsamle yderligere feedback. ESMA's interessentgruppe for værdipapirer og markeder blev også hørt.
            
            
               Den 22. november 2019 indledte Kommissionens tjenestegrene høringen af medlemsstaterne; Ekspertgruppen under Det Europæiske Værdipapirudvalg blev behørigt hørt.
            
            
               I overensstemmelse med principperne om bedre regulering blev udkastet til forslag offentliggjort med henblik på høring fra den 8. juni 2020 til den 6. juli 2020. Efter behørig overvejelse af tilbagemeldingerne blev der foretaget yderligere ændringer i begrundelsen. 
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for denne forordning findes i artikel 12, stk. 3, artikel 14, stk. 4, artikel 15, stk. 5, og artikel 18, stk. 2, i direktiv 2011/61/EU. 
            
            
               Denne forordning omfatter følgende ændringer af delegeret forordning (EU) nr. 231/2013:
            
            
               Artikel 1, nr. 1), indeholder en definition af "bæredygtighedsrisici", som stemmer overens med definitionen af "bæredygtighedsrisici" i artikel 2, nr. 22), i forordning (EU) 2019/2088
                  9
               .
            
            
               Artikel 1, nr. 2), medtager hensynet til bæredygtighedsrisici enten i kvalitative eller kvantitative vendinger i forbindelse med due diligence-kravene i henhold til artikel 18 i delegeret forordning (EU) nr. 231/2013. Hvis FAIF'erne tager hensyn til investeringsbeslutningers vigtigste negative indvirkninger på bæredygtighedsfaktorer, skal due diligence-kravene også tage behørigt hensyn til dem. 
            
            
               I henhold til artikel 1, nr. 3), der ændrer artikel 22 i delegeret forordning (EU) nr. 231/2013, skal FAIF'erne bevare de ressourcer og den sagkundskab, der er nødvendige for en effektiv integration af bæredygtighedsrisici.
            
         
         
            
               I henhold til artikel 1, nr. 4), skal identifikationen af interessekonflikter også omfatte de interessekonflikter, der kan opstå som følge af integrationen af bæredygtighedsrisici.
            
            
               I artikel 1, nr. 5), præciseres det, at risikostyringspolitikken i henhold til artikel 40 i delegeret forordning (EU) nr. 231/2013 også skal omfatte alternative investeringsfondes eksponering for bæredygtighedsrisici.
            
            
               Artikel 1, nr. 6), integrerer i de generelle krav i artikel 57, stk. 1, i delegeret forordning (EU) nr. 231/2013 FAIF'ers forpligtelse til at tage hensyn til bæredygtighedsrisici.
            
            
               Artikel 1, nr. 7), sikrer, at FAIF'ers øverste ledelse er ansvarlig for at integrere bæredygtighedsrisici.
            
            
               KOMMISSIONENS DELEGEREDE FORORDNING (EU) …/…
            
            
               af 21.4.2021
            
            
               om ændring af delegeret forordning (EU) nr. 231/2013 for så vidt angår bæredygtighedsrisici og bæredygtighedsfaktorer, der skal tages hensyn til af forvaltere af alternative investeringsfonde
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv 2011/61/EU af 8. juni 2011 om forvaltere af alternative investeringsfonde og om ændring af direktiv 2003/41/EF og 2009/65/EF samt forordning (EF) nr. 1060/2009 og (EU) nr. 1095/2010
                  10
               , særlig artikel 12, stk. 3, artikel 14, stk. 4, artikel 15, stk. 5, og artikel 18, stk. 2, og
            
            
               ud fra følgende betragtninger:
            
            
               (1)Omstilling til en kulstoffattig, mere bæredygtig, ressourceeffektiv og cirkulær økonomi i tråd med målene for bæredygtig udvikling er afgørende for at sikre EU-økonomiens konkurrenceevne på lang sigt. I 2016 indgik Unionen Parisaftalen
                  11
               . I artikel 2, stk. 1, litra c), i Parisaftalen fastsættes målet om at styrke indsatsen mod klimaændringer, bl.a. ved at sikre, at de finansielle strømme fremmer lave drivhusgasemissioner og en klimarobust udvikling.
            
            
               (2)I erkendelse af denne udfordring fremlagde Kommissionen den europæiske grønne pagt
                  12
                i december 2019. Den grønne pagt udgør en ny vækststrategi, der sigter mod at omstille Unionen til et retfærdigt og velstående samfund med en moderne, ressourceeffektiv og konkurrencedygtig økonomi, hvor der fra 2050 ikke længere er nogen nettoemissioner af drivhusgasser, og hvor den økonomiske vækst er afkoblet fra ressourceanvendelsen. Dette mål forudsætter, at investorerne får klare signaler med hensyn til deres investeringer, for at undgå strandede aktiver og skaffe bæredygtig finansiering.
            
            
               (3)I marts 2018 offentliggjorde Kommissionen sin handlingsplan for finansiering af bæredygtig vækst
                  13
                med en ambitiøs og sammenhængende strategi for bæredygtig finansiering. Et af målene i handlingsplanen er at omlægge kapitalstrømme i retning af bæredygtige investeringer for at opnå en bæredygtig og inklusiv vækst. Den konsekvensanalyse, der ligger til grund for de efterfølgende lovgivningsmæssige initiativer, der blev offentliggjort i maj 2018
                  14
               , viste, at det er nødvendigt at præcisere, at forvaltere af alternative investeringsfonde bør tage hensyn til bæredygtighedsfaktorer som en del af deres forpligtelser over for investorerne. FAIF'er bør derfor løbende vurdere ikke blot alle relevante finansielle risici, men også alle relevante bæredygtighedsrisici som omhandlet i Europa-Parlamentets og Rådets forordning (EU) 2019/2088
                  15
               , som, hvis de opstår, kunne have faktisk eller potentiel væsentlig negativ indvirkning på værdien af en investering. Kommissionens delegerede forordning (EU) nr. 231/2013
                  16
                henviser ikke udtrykkeligt til bæredygtighedsrisici. Af denne grund og for at sikre, at de interne procedurer og organisatoriske ordninger følges og gennemføres korrekt, er det nødvendigt at præcisere, at FAIF'ers processer, systemer og interne kontrol afspejler bæredygtighedsrisici, og at det er nødvendigt med teknisk kapacitet og viden for at kunne analysere disse risici.
            
            
               (4)I henhold til forordning (EU) 2019/2088 er FAIF'er, som er forpligtet til at tage hensyn til investeringsbeslutningers vigtigste negative indvirkninger på bæredygtighedsfaktorer, eller som frivilligt tager hensyn til sådanne negative indvirkninger, forpligtet til at oplyse, hvordan deres due diligence-politikker tager hensyn til de vigtigste negative indvirkninger. For at sikre konsekvens mellem forordning (EU) 2019/2088 og delegeret forordning (EU) nr. 231/2013 bør denne forpligtelse afspejles i delegeret forordning (EU) nr. 231/2013.
            
            
               (5)For at opretholde en høj standard for investorbeskyttelse bør FAIF'er, når de identificerer, hvilke typer interessekonflikter der kan skade en AIF's interesser, medtage interessekonflikter, der kan opstå som følge af integrationen af bæredygtighedsrisici i deres processer, systemer og interne kontrol. Sådanne konflikter kan omfatte konflikter som følge af relevant personales aflønning eller personlige transaktioner, interessekonflikter, der kan give anledning til grønvaskning, salg på tvivlsomt grundlag eller fejlagtige oplysninger om investeringsstrategier og interessekonflikter mellem forskellige AIF'er, der forvaltes af den samme FAIF.
            
            
               (6)Delegeret forordning (EU) nr. 231/2013 bør derfor ændres.
            
            
               (7)De kompetente myndigheder og FAIF'erne bør gives tilstrækkelig tid til at tilpasse sig de nye krav i denne forordning. Dens anvendelse bør derfor udskydes —
            
            
               VEDTAGET DENNE FORORDNING:
            
         
         
            
               Artikel 1
            
            
               I delegeret forordning (EU) nr. 231/2013 foretages følgende ændringer:
            
            
               1)I artikel 1 tilføjes følgende som nr. 6) og 7):
            
            
               "6)
                     "bæredygtighedsrisiko": bæredygtighedsrisiko som defineret i artikel 2, nr. 22), i Europa-Parlamentets og Rådets forordning (EU) 2019/2088*
            
            
               7)
                     "bæredygtighedsfaktorer": bæredygtighedsfaktorer som defineret i artikel 2, nr. 24), i forordning (EU) 2019/2088.
            
            
               ________________________
            
            
               *
                     Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1)."
            
            
               2)I artikel 18 tilføjes følgende som stk. 5 og 6:
            
            
               "5.
                     FAIF'erne skal tage hensyn til bæredygtighedsrisici, når de opfylder kravene i stk. 1-3.
            
            
               6.
                     Hvis FAIF'er tager hensyn til investeringsbeslutningers vigtigste negative indvirkninger på bæredygtighedsfaktorer, som beskrevet i artikel 4, stk. 1, litra a), i forordning (EU) 2019/2088 eller som krævet i artikel 4, stk. 3 eller 4, i samme forordning, skal de pågældende FAIF'er tage hensyn til sådanne vigtigste negative indvirkninger, når de opfylder kravene i nærværende artikels stk. 1-3."
            
            
               3)I artikel 22 tilføjes følgende som stk. 3:
            
            
               "3.
                     Ved anvendelsen af stk. 1 skal FAIF'erne bevare de ressourcer og den sagkundskab, der er nødvendige for en effektiv integration af bæredygtighedsrisici."
            
            
               4)I artikel 30 tilføjes følgende stykke:
            
            
               "FAIF'erne skal sikre, at de, når de identificerer, hvilke typer interessekonflikter der kan skade en AIF's interesser, medtager de typer interessekonflikter, der kan opstå som følge af integrationen af bæredygtighedsrisici i deres processer, systemer og interne kontrol." 
            
            
               5)Artikel 40, stk. 2, affattes således: 
            
            
               "2.
                     Risikostyringspolitikken skal omfatte de procedurer, som er nødvendige for at sætte FAIF'en i stand til for hver af de forvaltede AIF'er at vurdere den pågældende AIF's eksponering i forhold til markeds-, likviditets- bæredygtigheds- og modpartsrisici samt AIF'ens eksponering i forhold til alle andre risici, herunder operationelle risici, som kan være af afgørende betydning for den enkelte forvaltede AIF."
            
            
               6)I artikel 57, stk. 1, tilføjes følgende afsnit:
            
            
               "FAIF'erne skal tage hensyn til bæredygtighedsrisici, når de opfylder kravene i første afsnit."
            
            
               7)I artikel 60, stk. 2, tilføjes følgende som litra i):
            
            
               "i)
                     er ansvarlig for at integrere bæredygtighedsrisici i de aktiviteter, der er omhandlet i litra a)-h)."
            
         
         
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra den [Publikationskontoret: Indsæt venligst den dato, der er den første dag i den tolvte måned efter offentliggørelsen i EUT].
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 21.4.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget: Den europæiske grønne pagt (COM(2019) 640 final). 
               
               
                  
                     (2)
                  
                        Meddelelse fra Kommissionen til Europa-Parlamentet, Det Europæiske Råd, Rådet, Den Europæiske Centralbank, Det Europæiske Økonomiske og Sociale Udvalg og Regionsudvalget: Handlingsplan for finansiering af bæredygtig vækst (COM(2018) 97 final).
               
               
                  
                     (3)
                  
                        Kommissionens delegerede forordning (EU) nr. 231/2013 af 19. december 2012 om udbygning af Europa-Parlamentets og Rådets direktiv 2011/61/EU for så vidt angår undtagelser, generelle vilkår for drift, depositarer, gearing, gennemsigtighed og tilsyn (EUT L 83 af 22.3.2013, s. 1).
               
               
                  
                     (4)
                  
                        Europa-Parlamentets og Rådets direktiv 2011/61/EU af 8. juni 2011 om forvaltere af alternative investeringsfonde og om ændring af direktiv 2003/41/EF og 2009/65/EF samt forordning (EF) nr. 1060/2009 og (EU) nr. 1095/2010 (EUT L 174 af 1.7.2011, s. 1).
               
               
                  
                     (5)
                  
                        Final Report - ESMA's technical advice to the European Commission on integrating sustainability risks and factors in the UCITS Directive and AIFMD (ESMA34-45-688).
               
               
                  
                     (6)
                  
                        Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1).
               
               
                  
                     (7)
                  
                        Europa-Parlamentets og Rådets forordning (EU) 2019/2089 af 27. november 2019 om ændring af forordning (EU) 2016/1011, for så vidt angår EU-benchmarks for klimaovergangen, Paristilpassede EU-benchmarks og bæredygtighedsrelaterede oplysninger om benchmarks (EUT L 317 af 9.12.2019, s. 17).
               
               
                  
                     (8)
                  
                        Europa-Parlamentets og Rådets forordning om fastlæggelse af en ramme til fremme af bæredygtige investeringer (endnu ikke offentliggjort).
               
               
                  
                     (9)
                  
                        Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1).
               
               
                  
                     (10)
                  
                        EUT L 174 af 1.7.2011, s. 1.
               
               
                  
                     (11)
                  
                        Rådets afgørelse (EU) 2016/1841 af 5. oktober 2016 om indgåelse på Den Europæiske Unions vegne af Parisaftalen, der er vedtaget inden for rammerne af De Forenede Nationers rammekonvention om klimaændringer (EUT L 282 af 19.10.2016, s. 4).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        SWD(2018) 264 final.
               
               
                  
                     (15)
                  
                        Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1).
               
               
                  
                     (16)
                  
                        Kommissionens delegerede forordning (EU) nr. 231/2013 af 19. december 2012 om udbygning af Europa-Parlamentets og Rådets direktiv 2011/61/EU for så vidt angår undtagelser, generelle vilkår for drift, depositarer, gearing, gennemsigtighed og tilsyn (EUT L 83 af 22.3.2013, s. 1).